ตำรวจไซเบอร์เตือน ระวังมิจฉาชีพส่งข้อความหลอกกดลิงก์รับอั่งเปาช่วงตรุษจีน
พ.ต.อ.กฤษณะ พัฒนเจริญ โฆษกกองบัญชาการตำรวจสืบสวนสอบสวนอาชญากรรมทางเทคโนโลยี(บช.สอท.)  แจ้งเตือนภัยมิจฉาชีพออนไลน์ที่อาจฉวยโอกาสใช้เทศกาลวันตรุษจีนส่งลิงก์แนบมากับข้อความสั้น(SMS) โดยอ้างว่าท่านได้รับอั่งเปาฟรี ได้รับสิทธิพิเศษหรือเงินรางวัลต่างๆ เพื่อหลอกล่อให้คลิกไปในเว็บไซต์ปลอมและกรอกข้อมูลส่วนบุคคล ข้อมูลทางการเงิน เช่น ชื่อนามสกุล วันเดือนปีเกิด เบอร์โทรศัพท์ หมายเลขบัตรประชาชน เลขบัญชีธนาคาร เลขบัตรเดบิตหรือเครดิต รหัสหลังบัตร 3 หลัก รหัส OTP แล้วนำไปใช้ประโยชน์ในทางมิชอบ พร้อมแนะนำแนวทางป้องกัน ระมัดระวังการกดลิงก์ที่แนบมากับข้อความสั้น  (SMS) หรือการดาวน์โหลดแอปพลิชันต่างๆ เพราะอาจถูกดักรับข้อมูล หรือการฝังมัลแวร์จากมิจฉาชีพ ตรวจสอบที่มา หรือหน่วยงานจากหมายเลขที่ส่งข้อความมาให้แน่ชัด สังเกตชื่อเว็บไซต์ หรือ URL อย่างละเอียด หากต้องการจะเข้าเว็บไซต์ให้พิมพ์หรือกรอกชื่อเว็บด้วยตนเอง หากหลงเชื่อกรอกข้อมูลไปยังเว็บไซต์ปลอมแล้ว ให้รีบเปลี่ยนรหัสผ่านทันที ทั้งเว็บไซต์ธนาคารจริง อีเมล สื่อสังคมออนไลน์   รวมไปถึงติดตั้งโปรแกรม Anti-Virus อยู่เสมอ และแจ้งเตือนไปยังคนใกล้ตัว เพื่อลดโอกาสการตกเป็นเหยื่อของมิจฉาชีพ